Vanek, René, prvý námestník generálneho prokurátora SR (2016-09-20):
Ďakujem pekne, pán predseda. Vážené dámy a páni, ja skutočne už veľmi stručne, ale považujem za potrebné v rámci záverečného slova sa vyjadriť k niektorým teda príspevkom. Ale nebudem ani jednotlivo, ani podrobne, pretože nechcem vás už viac unavovať správou o činnosti, ale niektoré, zopár viet považujem za potrebných uviesť. Tí z vás, vážené poslankyne, poslanci, ktorí ste mali konkrétne veci, návrhy alebo teda poznatky a chceli ste odo mňa prípadne aj odpovede, zrejme by asi teraz nebolo na mieste, keby sme išli bod po bode. Čiže ja nemám problém písomne alebo aj vás prijať kohokoľvek a na tieto veci zodpovedať. Veď aj na základe vystúpení vo výboroch sme reagovali aj písomne, v podstate aj ústne. Čiže napríklad kauza Čistý deň a podobne, to sú jednako konkrétne kauzy, ktoré sa neviažu na správu o činnosti, ale napriek tomu táto, táto vec sa preveruje. Áno, boli tam skutočne, bolo skutočne zastavené trestné stíhanie, ktoré odobrili prokurátori, tá vec, už to bolo aj cez naše tlačové oddelenie informované, sa momentálne preskúmava. Čiže výstupy veľmi skoro budete mať k dispozícii. Ja len skutočne v krátkosti. Od konca. Pán poslanec Viskupič, vy ste položili dobrú otázku a na tej by vlastne, na tej by som položil moje záverečné slovo k celej správe, a síce otázku, ako ďalej, čo navrhujem, aby sa zlepšil obraz prokuratúry v spoločnosti, aby sa aj reálne zlepšila jej činnosť, pretože my netvrdíme, a to aj odznelo v niektorých vašich príspevkoch, že sme sa v správe snáď len chválili alebo, že nie, nie. Tá správa je aj kritická. Možno niekomu sa zdá málo kritická. Viete, musíme sa rozhodnúť medzi tým, že či tá správa bude obsiahla, či tam bude úplne všetko, aj tabuľková časť, aj štatistika, aby mala tristo strán. Bolo by to na úkor prehľadnosti. Je v podstate súčasťou aj ročenka, kde sú vlastne všetky tabuľky a je vlastne súčasťou správy. Môžete sa k nej veľmi jednoducho dostať. Ale tá základná moja myšlienka v rámci záverečného slova, čo urobiť pre to, áno, nie sme spokojní s tým bezvýhradne, ako prokuratúra funguje. To ak niekto z vás tvrdí, že to tak vyznelo, tak zrejme asi dobre nepochopil obsah tej správy. Nie sme spokojní. Ale tvrdím jednu vec. Sú dve cesty, ako zlepšiť činnosť prokuratúry a jej vnímanie v očiach verejnosti. Tá jedna cesta smeruje tak, že prokuratúra a vy ako zákonodarný zbor budeme spolupracovať. My sme načrtli aj veci, aj aplikačné, aj legislatívne, ktoré potrebujeme, aby sa do nášho právneho poriadku dostali. Nehovorím, že za všetko môže zlá legislatíva. Sú aj v našich radoch ľudia, ktorí jednoducho aj s tou legislatívou, ktorí nevedia pracovať, nechcú, tí sú postihovaní a tí nemajú viac miesto v našich radoch. Na druhej strane je aj, v rámci tejto cesty je aj to, že pri prejednávaní správ o činnosti, či už vo výboroch alebo v pléne, aj z vašej strany ako kritika to je absolútne, keď je konštruktívna a v drvivej väčšine prípadov to tak bolo aj na výboroch, aj teraz. Niečo vieme urobiť aj my pre to, aby sa to zlepšilo, v niečom nám musíte pomôcť. Toto je jedna cesta. A ja si myslím, že tá je správna. Potom je druhá cesta, ktorú načrtol pán poslanec Baránik. Označiť prokuratúru za zločineckú organizáciu, označiť vedenie generálnej prokuratúry za psychopatov a komunistov. Ja si osobne toto vyprosujem, pán Baránik. Ja som nebol ani komunista a nie som ani sociopat. (Potlesk.) Označujete to na sociálnych sieťach vo vašich blogoch. Pokiaľ tvrdíte, že kryjeme zločincov a podobné, ja si myslím, že toto je cesta do pekla, ako poštvať proti nám verejnosť, aby sme sa ako prokurátori báli chodiť po uliciach. Ja vás ubezpečujem, že priemerný vek je okolo 30 rokov. Tie dievčatá a chlapci, keď ich tak môžem nazvať, mojich kolegov, keď padol komunizmus, ťahali gumených káčerov. Neviem, na základe čoho vy nás prirovnávate k nejakým komunistom. Takže toto len na okraj. Toto je tá druhá cesta. Nech sa páči, ak chceme ísť tak, tak potom treba skutočne ľudí proti nám poštvať, naznačiť, že prokuratúru treba zrušiť, aj to som čítal na nejakom vašom blogu, že prokuratúru treba zrušiť bez náhrady, tak som to pochopil. Takže toto je cesta právneho nihilizmu. Ďakujem za pozornosť a ja verím, že sa vydáme tou prvou cestou. Tertium non datur, tretia cesta nie je. Ďakujem. (Potlesk.)